**Verneforeningen Gamle Drøbak** er en norsk forening som har til formål å samle enkeltpersoner, organisasjoner, bedrifter og andre – for i fellesskap å arbeide for bevaring av den eldre bebyggelse i Drøbak og Frogn og bidra til at de bygningsmessige tradisjoner som særpreger området blir holdt i hevd og videreført. Foreningen ble konstituert i 1971 som en reaksjon på radikale miljøendringer i Drøbaks bybilde etter fasadeendringer og riving av gamle hus for å gi plass til blokk-bebyggelse.

Verneforeningen bevarer også gamle dokumenter og bilder, og har siden 1983 har utgitt "Drøbakskalenderen" basert på gamle bilder med tilhørende opplysninger. Foreningen har et eget utsalg, "Låven", der de selger tidsriktige dører, vinduer, takstein og annet til bevaring av lokal trehusbebyggelse.

Årlig utdeles Verneforeningens plakett til huseiere som har vedlikeholdt eller restaurert sin eiendom på en rosverdig måte, eller tilpasset nytt til gammelt. Den opprinnelige plaketten var i bronse, tegnet av Drøbakskunstneren Jan-Kåre Øien og hadde innskriften "*Til eieren for den gode behandling av dette hus*".

Historie
--------

I 1950- og 60-årene ble mye av den eldre trehusbebyggelse i Drøbak revet og erstattet av blokkhusbebyggelse i datidens arkitektur. I en liten by som Drøbak ble det etterhvert tydelig at byens miljø var i ferd med å endres og i 1960 årene ville en gruppe av byens borgere gjøre et forsøk på å kontrollere utviklingen. Fru Laura Brun, Greta Christiansen, Molle Midtgarden, Johan Simonsen, Sebby Linnerud Hansen, Kjell Brage Hansen og Helge Reff var sentrale personer i dette initiativ. De første planleggingsmøter fant sted i mai og juni 1971 og foreningen ble konstituert 3. november 1971.

24. april 1972 la foreningen, på et åpent møte, frem forslag til en ny reguleringsplan for det gamle tettstedet Drøbak. Forslaget ble grunnlag for en omfattende reguleringsplan hvor Drøbak ble definert som "antikvarisk spesialområde". Planen ble vedtatt av Frogn kommune i 1978 og stadfestet samme år. Planen har styrt Drøbaks utvikling i årene siden, med skiftende hell. Den ble i 1991 tatt opp til revidering, men ble utsatt. Revisjonen ble gjenopptatt i 1998, og ny reguleringsplan for antikvarisk område ble stadfestet november 2000. Planen er på nytt gjenstand for revisjoner i våre dager. Det forventes at en endelig revidert versjon foreligger i løpet av 2020. Verneforeningen har siden 1973 hatt "nabostatus" i alle byggesaker i *antikvarisk spesialområde Drøbak.*

I 2008 ble prosjektet "Riktig restaurering Drøbak" satt i gang som et samarbeid mellom Verneforeningen, Frogn kommune, Norsk Handverksutvikling (NHU), Riksantikvaren, Fortidsminneforeningen, Follo Museum og Byggenæringens Landsforening (BNL). Prosjektet ble avsluttet november 2010 og videreført i regi av Akershus fylke.

Konstituering og formål
-----------------------

Verneforeningen ble konstituert den 3. november 1971. Vedtektene ble vedtatt samme dag. I forbindelse med årsmøtet i 2004 ble vedtektene justert og endret. De lyder i dag i utdrag: *Foreningens formål er å samle enkeltpersoner, organisasjoner, bedrifter og andre – for i fellesskap å arbeide for bevaring av den eldre bebyggelse i Drøbak og Frogn og bidra til at de bygningsmessige tradisjoner som særpreger området blir holdt i hevd og videreført.*

Disse formål søkes oppnådd gjennom

* opplysningsvirksomhet om betydningen av å ta vare på den eldre bebyggelse med omgivelser
* opplysningsvirksomhet om betydningen av å opprettholde en god byggeskikk i samsvar med stedets egenart
* opplysningsvirksomhet om restaurering/rehabilitering av eldre bygninger (utvendig bevaring – innvendig modernisering)
* å yte bidrag/støtte til bevaring av særskilte bygnings- og miljømessige tiltak.
* opplysningsvirksomhet om forhold som har betydning for helheten ved gjenoppbygging av enkeltbygninger og byområder
* opplysningsvirksomhet om mulighetene for finansiering av restaureringsprosjekter
* å samle og katalogisere billedstoff, dokumenter, brev o.l. som kan ha historisk verdi og som kan være til støtte for restaureringsarbeider
* å drive foredragsvirksomhet, kurs og utstillinger
* samarbeide med kommunale og fylkeskommunale organer og andre om muligheter for bevaring og gjenoppbygging av bygninger og byområder og ved planlegging av fremtidige byggeprosjekte
* å arbeide for at reguleringsbestemmelsene for det antikvariske spesialområdet oppfølges og håndheves

Formenn
-------

1971 - Karl And. Abrahamsen (omkom i drukningsulykke før formell konstituering)

1971 - Hans Solli (fungerende formann frem til første generalforsamling)

1972 - Johan Simonsen

1977 - Sverre H Christophersen

1979 - Jan Våge

1983 - Jan Wold Hansen

1985 - Ingen leder (ledet av arbeidsutvalg)

1987 - Per Willy Færgestad

1991 - Jan Peter Seim

1993 - Arne Bødtker

1994 - Per Willy Færgestad

2010 - Ivar Andreas Høivik

2015 - Ingen leder

2016 - Bjørn Loge

Referanser
----------

1. ↑  Nøkkelopplysninger fra Enhetsregisteret
2. ↑  Verneforeningen Gamle Drøvaks historie
3. ↑  «Follominne. 1977 Vol. 15 - Nasjonalbiblioteket». *www.nb.no*. Besøkt 28. oktober 2017.
4. 1 2  «Verneforeningens historie». *Verneforeningen Gamle Drøbak*. 24. september 2014. Besøkt 28. oktober 2017.
5. ↑  «Verneforeningen Gamle Drøbak». *verneforeningen.no*. Besøkt 28. oktober 2017.